ai4bharat/Pralekha huggingface dataset:
जनजातीय कार्य मंत्रालय
श्रीमती रेणुका सिंह ने ट्राइब्स इंडिया का ‘’गो ट्राइबल कैंपेन’’ आरंभ किया
जनजातीय उत्पादों के निर्यात को बढ़ाने के लिए वैश्विक रूप से ‘’ट्राइब्स इंडिया’’ आरंभ किया गया
जनजातीय राज्य मंत्री श्रीमती रेणुका सिंह ने कल रात नई दिल्ली में एक रंगारंग समारोह में ट्राइब्स इंडिया के ‘’गो ट्राइबल कैंपेन’’ आरंभ किया। इस अभियान को जनजातीय उत्पादों के उपयोग को व्यापक रूप से बढ़ाने के लिए आरंभ किया गया है। मंत्री ने आज के समारोह में अमेजन ग्लोबल सेलिंग के माध्यम से वैश्विक रूप से ‘’ट्राइब्स इंडिया’’ भी आरंभ किया। समारोह में ट्रिफेड के अध्यक्ष श्री आर सी मीणा ; जनजातीय मामले मंत्री श्री दीपक खांडेकर एवं ट्रिफेड के प्रबंध निदेशक श्री प्रवीर कृष्णा भी उपस्थित थे।
इस अवसर पर मंत्री ने कहा कि हमें अपने देश के जनजातीयों को आर्थिक रूप से सुदृढ़ बनाना होगा क्योंकि वे हस्तशिल्प समेत कई रचनात्मक उत्पादों के निर्माण में सक्षम हैं। जनजातीय उत्पाद बहुत शुद्ध और भरोसेमंद होते हैं तथा उनकी गुणवत्ता और मानकों पर विश्वास किया जा सकता है। उन्होंने अमेजन ग्लोबल सेलिंग के माध्यम से वैश्विक रूप से जनजातीय उत्पादों को बढ़ावा देने की ट्राइब्स इंडिया की पहल की सराहना की और उम्मीद जताई कि यह एक मील का पत्थर साबित होगा।
ट्रिफेड के अध्यक्ष ने कहा कि ट्रिफेड एवं अमेजन के बीच संयुक्त करार से जनजातीय उत्पाद लगभग 190 देशों में उपलब्ध होंगे और विश्व भर में जनजातीय उत्पादों के निर्यात बाजार की स्थापना में सहायक होंगे।
जनजातीय मंत्रालय के सचिव ने कहा कि बिक्री के लिए जनजातीय उत्पादों के रेंज को हाल के वर्षों में कई गुणा बढ़ा दिया गया है और यह रोजगार के भी पर्याप्त अवसर उपलब्ध कराता है। उन्होंने विचार व्यक्त किया कि अमेजन के साथ गठबंधन से जनजातीय उत्पादों के बाजार को मिश्रित रूप से बढ़ावा मिलेगा।
ट्रिफेड ने इस समारोह का आयोजन जनजातीय उत्पादों को बढ़ावा देने के लिए विभिन्न संगठनों के साथ करारों एवं साझेदारियों को संस्थागत बनाने के लिए किया है। इस समारोह के महत्वपूर्ण कार्यकलापों की विशेषताएं निम्नलिखित थीं :
- ट्राइब्स इंडिया ने ‘गो ट्राइबल अभियान’ आयोजित किया है। जनजातीय हस्तशिल्प और प्राकृतिक उत्पादों को बढ़ावा देने के लिए कई नई गतिविधियों का आयोजन किया गया है।
- अमेजन के साथ किये गए समझौते के अंतर्गत ट्राइब्स इंडिया और अमेजन ग्लोबल मार्केटिंग, ट्राइब्स इंडिया उत्पादों को Amazon.com के जरिये विश्व स्तर पर लांच किया गया। इसके तहत जनजातीय उत्पाद अमेरीका में उपलब्ध होंगे।
- जनजातीय रेशम उत्पादों के विकास, संवर्धन व विक्रय और जनजातीय बुनकरों के सशक्तिकरण के लिए ट्राइब्स इंडिया केंद्रीय रेशम बोर्ड के साथ समझौता।
- महात्मा गांधी की 150वीं जयंती समारोह के अंतर्गत ट्राइफेड ने खादी कुर्ता और जैकेट लांच किया है। इसके लिए ‘आई एम’ खादी फाउंडेशन के साथ समझौता किया गया है।
इसके साथ ही फैशन परिधान की एक नई श्रृंखला प्रस्तुत की जाएगी। देश के विभिन्न हिस्सों के जनजातियों द्वारा उत्पादित मडुआ, ज्वार, बाजरा, लाल चावल, शहद, लाख के उत्पाद, मसाले, कॉफी, चाय,हस्तनिर्मित साबुन आदि उत्पादों का प्रदर्शन किया गया है।
ट्राइफेड, जनजातीय कार्य मंत्रालय के अंतर्गत एक संगठन है जो ट्राइब्स इंडिया ब्रांड के तहत जनजातीय कला व हस्तशिल्प समेत जनजातीय उत्पादों के विक्रय व विकास का कार्य करती है।
प्रधानमंत्री कार्यालय
प्रधानमंत्री ने प्रसिद्ध तेलुगू फिल्म गीतकार सिरिवेनेला सीताराम शास्त्री के निधन पर शोक व्यक्त किया
प्रधानमंत्री श्री नरेन्द्र मोदी ने प्रसिद्ध तेलुगू फिल्म गीतकार और पद्म श्री पुरस्कार से सम्मानित सिरीवेनेला सीताराम शास्त्री के निधन पर गहरा दुख व्यक्त किया है।
एक ट्वीट में, प्रधानमंत्री ने कहा;
"उत्कृष्ट सिरिवेनेला सीताराम शास्त्री के निधन से दुखी हूं। उनकी कई रचनाओं में उनकी काव्य प्रतिभा और बहुमुखी प्रतिभा देखी जा सकती है। उन्होंने तेलुगू को लोकप्रिय बनाने के लिए अनेक प्रयास किए। उनके परिवार और दोस्तों के प्रति मेरी संवेदनाऐं। ओम शांति।"
राष्ट्रपति सचिवालय
राष्ट्रपति ने राष्ट्रपति भवन के अग्रभाग की गतिशील प्रकाश व्यवस्था का उद्घाटन किया
राष्ट्रपति श्री रामनाथ कोविंद ने आज सायं  केंद्रीय आवास एवं शहरी मामले राज्य मंत्री  श्री हरदीप सिंह पुरी एवं अन्य गणमान्य व्यक्तियों की उपस्थिति में राष्ट्रपति भवन के अग्र भाग की गतिशील प्रकाश व्यवस्था का उद्घाटन किया।
राष्ट्रपति भवन के अग्र भाग की गतिशील प्रकाश व्यवस्था इसकी सुंदरता को रेखांकित करने के लिए की गई है। राष्ट्रपति भवन को दैदीप्यमान बनाने के लिए कुल 628 लाइट फिटिंग्स लगाई हैं। रोशनी फैलाने के लिए इन फिटिंग्स पर संकीर्ण से व्यापक रेंज के लेंसों का उपयोग किया गया है। जयपुर कॉलम पर कमल जैसी विशिष्ट वस्तुओं को रेखांकित करने के लिए एक संकीर्ण बीम लेंस का उपयोग किया गया है जबकि बड़े क्षेत्र पर रोशनी फैलाने के लिए एक व्यापक बीम लेंस का उपयोग किया गया है।
इस प्रकाश व्यवस्था में जिन वस्तुओं को मुख्य रूप से रेखांकित किया गया है वे हैं जयपुर स्तंभ, मुख्य भवन का गुंबद, छतरी, बॉलकनी एवं भूमि स्तर पर झरने तथा लोगिया कॉलम।
वित्त मंत्रालय
बैंकों को बैंकिंग सुविधा से वंचित लोगों को बैंकिंग सुविधा प्रदान करने, असुरक्षित को सुरक्षित बनाने और बिना वित्तपोषण वाले का वित्तपोषण करने की दिशा में काम करना चाहिए: डॉ. भागवत कराड
कोल्हापुर बैंकों के लिए निर्धारित वित्तीय समावेशन मापदंडों पर अच्छा कार्यनिष्पादन कर रहा है: वित्त राज्य मंत्री
पश्चिमी महाराष्ट्र के वित्तीय समावेशन मानकों पर समीक्षा बैठक सतारा में आयोजित की गई
केंद्रीय वित्त राज्य मंत्री डॉ. भागवत कराड ने आज बैंकरों से कहा कि वे बैंकिंग सुविधा से वंचित लोगों को बैंकिंग सुविधा प्रदान करने, असुरक्षित को सुरक्षित बनाने और बिना वित्तपोषण वाले का वित्तपोषण करने की दिशा में काम करने पर ध्यान दें। वे आज सतारा में पश्चिमी महाराष्ट्र के वित्तीय समावेशन मानदंडों पर समीक्षा बैठक में बोल रहे थे।
डॉ. भागवत कराड ने यह भी कहा कि पीएम स्वनिधि योजना के तहत जरूरतमंद लोगों को कॉलेटरल या सिबिल स्कोर की शर्त के बिना छोटे ऋण दिए जाते हैं। उन्होंने इस अवसर पर ग्रामीण क्षेत्रों में बैंकिंग सुविधा बढ़ाने के लिए कहा। उन्होंने बैंकों को ऋण वितरण के लिए प्रतीक्षा अवधि को कम करने का निर्देश दिया। डॉ. कराड ने कहा कि महाराष्ट्र जैसे विकसित राज्य में भी ग्रामीण क्षेत्रों में बैंक शाखाओं की संख्या बढ़ाने की गुंजाइश है। उन्होंने कहा कि बैंकों को उस लक्ष्य की दिशा में काम करने की जरूरत है।
डॉ. भागवत कराड ने कहा कि पांच ट्रिलियन अर्थव्यवस्था बनने के हमारे लक्ष्य में बैंकिंग क्षेत्र एक बड़ा स्तंभ है। डॉ. कराड ने यह भी कहा कि नए मतदाताओं के बैंक खाते खोलकर उन्हें बैंकिंग क्षेत्र में शामिल किया जाना चाहिए और इसके लिए विशेष शिविरों की व्यवस्था की जानी चाहिए। उन्होंने सभी के विकास के लिए बैंकिंग क्षेत्र के बीच प्रतिस्पर्धा की भावना को आत्मसात करने का सुझाव दिया। इस अवसर पर डॉ. कराड ने वित्तीय समावेशन मापदंडों पर कोल्हापुर जिले द्वारा हासिल किए गए समग्र कार्यनिष्पादन की सराहना की।
डॉ. भागवत कराड ने यह भी कहा कि स्वनिधि जैसी योजनाओं के मामले में महाराष्ट्र ने राष्ट्रीय औसत से बेहतर निष्पादन किया है। हालांकि, मुद्रा योजना में निष्पादन में सुधार की गुंजाइश है, जहां महाराष्ट्र राष्ट्रीय औसत से पीछे है।
इस अवसर पर, डॉ. भागवत कराड ने पश्चिमी महाराष्ट्र क्षेत्र में नाबार्ड के कार्यनिष्पादन की समीक्षा भी की। इस अवसर पर सांसद जयसिद्धेश्वर शिवाचार्य महास्वामीजी, सांसद श्रीनिवास पाटिल, विधायक जयकुमार गोरे सहित विभिन्न बैंकों के प्रतिनिधि उपस्थित थे।
उपभोक्ता कार्य, खाद्य एवं सार्वजनिक वितरण मंत्रालय
पहली बार पंजाब के किसानों ने बिना किसी देरी के अपनी रबी फसलों की बिक्री के लिए सीधे अपने बैंक खातों में भुगतान प्राप्त किया
पिछले एक हफ्ते में लगभग 202.69 करोड़ रुपये पंजाब के किसानों के खाते में पहले ही हस्तांतरित हो गए
भारत सरकार के तहत एफसीआई ने पिछले वर्ष की इसी अवधि के दौरान 5.23 लाख मीट्रिक टन की तुलना में 18.04.2021 तक 121.7 लाख मीट्रिक टन एलएमटी की खरीद की
रबी विपणन सत्र 2021-22 के दौरान एमएसपी पर खरीद जोरों पर है
मिशन “एक राष्ट्र, एक एमएसपी, एक डीबीटी” ठोस रूप ले रही है
पहली बार पंजाब के किसानों ने अपनी रबी फसलों की बिक्री के लिए सीधे अपने बैंक खातों में भुगतान प्राप्त करना शुरू कर दिया है। पिछले एक हफ्ते में लगभग 202.69 करोड़ रुपये पंजाब के किसानों के खाते में पहले ही स्थानांतरित हो गए।
मौजूदा रबी विपणन सत्र  2021-22 में, भारत सरकार मौजूदा मूल्य समर्थन योजना के अनुसार किसानों से रबी फसलों की एमएसपी पर खरीद करना जारी रखे हुए है।भारत सरकार की योजना एमएसपी पर मौजूदा आरएमएस में केंद्रीय पूल के लिए 427 लाख मीट्रिक टन गेहूं की खरीद की है।
बीते हफ्ते गेहूं की खरीद में तेजी आई। पंजाब, हरियाणा, उत्तर प्रदेश, चंडीगढ़, मध्य प्रदेश, राजस्थान और अन्य राज्यों एवं केंद्रशासित प्रदेशों में गेंहू की खरीद का काम तेजी से चल रहा है।18 अप्रैल, 2021 तकराज्यों एवं केंद्रशासित प्रदेशों में पिछले वर्ष की समान अवधि के दौरान 5.23 लाख मीट्रिक टन के मुकाबले 121.7 लाख मीट्रिक टन से अधिक गेहूं की खरीद की जा चुकी है।
18 अप्रैल, 2021 तक कुल 121.7 लाख मीट्रिक टन की खरीद में सबसे बड़ा योगदान हरियाणा– 44.8 लाख मीट्रिक टन , पंजाब- 41.8 लाख मीट्रिक टन  और मध्य प्रदेश- 28.5 लाख मीट्रिक टन  का है।
लगभग 11.6 लाख गेहूं किसान मौजूदा रबी विपणन सत्र में पहले ही लाभान्वित हो चुके हैं। किसानों को न्यूनतम समर्थन मूल्य पर 24,037.56 करोड़ रुपये का भुगतान किया जा चुका है। पिछले हफ्ते के दौरान 92.47 लाख मीट्रिक टन गेहूं की खरीद की गई है।
इस साल सार्वजनिक खरीद के इतिहास में एक नया अध्याय जोड़ा गया है। इसके तहत हरियाणा और पंजाब ने एमएसपी के अप्रत्यक्ष भुगतान के तरीके को बदलकर भारत सरकार के निर्देश के अनुरूप सभी खरीद एजेंसियों के माध्यम से किसानों के बैंक खाते में सीधे ऑनलाइन लाभ हस्तांतरित किया है।
इससे पंजाब/हरियाणा के किसानों को बिना किसी देरी और कटौती के उनकी फसलों की बिक्री के लिए “एक राष्ट्र, एक एमएसपी, एक डीबीटी” के तहतपहली बार सीधा फायदा प्राप्त होने की खुशी मिल रही है।
18 अप्रैल, 2021 तक पंजाब में लगभग 202.69 करोड़ रुपये और हरियाणा में 1417 करोड़ रुपये सीधे किसानों के खाते में हस्तांतरित किए गए हैं।
एमजी /एएम/ एचपी
(Visitor Counter : 395
कौशल विकास एवं उद्यमिता मंत्रालय
श्री धर्मेंद्र प्रधान ने सिंगापुर में नानयांग प्रौद्योगिकी विश्वविद्यालय का दौरा किया, उन्होंने भारतीय विश्वविद्यालयों के साथ सहयोग की संभावनाओं पर प्रकाश डाला
श्री धर्मेंद्र प्रधान ने सिंगापुर के विदेश मंत्री से मुलाकात की और कौशल विकास और शिक्षा की गुणवत्ता को नई ऊंचाइयों पर ले जाने के लिए बहुपक्षीय और द्विपक्षीय सहयोग पर चर्चा की
श्री धर्मेंद्र प्रधान ने अपनी सिंगापुर यात्रा के दूसरे दिन वरिष्ठ मंत्री और सामाजिक नीतियों के समन्वय मंत्री से मुलाकात की
केंद्रीय शिक्षा, कौशल विकास और उद्यमशीलता मंत्री श्री धर्मेंद्र प्रधान ने आज सिंगापुर में नानयांग प्रौद्योगिकी विश्वविद्यालय का दौरा किया। श्री प्रधान ने वहां पढ़ने वाले भारतीय छात्रों से बातचीत की और उच्च शिक्षा, अनुसंधान, नवाचार, उद्यमशीलता के लिए एक रोड मैप के बारे में उपयोगी जानकारी प्राप्त की।
सभा को संबोधित करते हुए, श्री प्रधान ने एनईपी और विज्ञान और प्रौद्योगिकी समन्वय के लिए अपार अवसरों के बारे में बात की। उन्होंने कहा कि भारतीय विश्वविद्यालय और नानयांग प्रौद्योगिकी विश्वविद्यालय वैश्विक अवसरों का लाभ उठाने के साथ-साथ दोनों देशों के कल्याण के लिए विशेष रूप से एआई, फिनटेक, स्थिरता, जलवायु कार्रवाई के क्षेत्रों में भागीदार बन सकते हैं।
श्री प्रधान ने जोर देकर कहा कि 21वीं सदी भारत की सदी बनने जा रही है। उन्होंने कहा कि विश्व स्तरीय वैश्विक विश्वविद्यालयों, जैसे एनटीयू और भारतीय विश्वविद्यालयों को 21वीं सदी को प्रेरित करने के लिए नए मॉडल बनाने के लिए सहयोग करना चाहिए और अपने जुड़ाव को गहरा करना चाहिए।
श्री प्रधान ने सिंगापुर के विदेश मंत्री महामहिम श्री विवियन बालाकृष्णन से भी मुलाकात की। दोनों मंत्रियों ने भारत-सिंगापुर ज्ञान साझेदारी को मजबूत करने और कौशल विकास और शिक्षा में बहुमुखी द्विपक्षीय सहयोग को अधिक ऊंचाइयों तक ले जाने पर उपयोगी बातचीत की।
बैठक के दौरान श्री प्रधान ने कहा कि भारत और सिंगापुर मजबूत ऐतिहासिक, सांस्कृतिक और सभ्यतागत संबंध साझा करते हैं। आज हमारी दोस्ती पारस्परिकता, आपसी विश्वास और सम्मान पर आधारित है। उन्होंने कहा कि ज्ञान, कौशल और सीमांत क्षेत्रों में साझेदारी को बढ़ाने से हमारी दीर्घकालिक मित्रता में नए आयाम जुड़ेंगे।
दोनों देशों के बीच महत्वपूर्ण साझेदारी और स्थिर मित्रता को देखते हुए दोनों मंत्रियों ने पारस्परिक हितों के साथ-साथ दुनिया की वैश्विक मांगों और चुनौतियों को दूर करने के लिए शिक्षा और कौशल विकास में द्विपक्षीय सहयोग को मजबूत करने पर सहमति व्यक्त की।
श्री प्रधान ने वरिष्ठ मंत्री और सामाजिक नीतियों के समन्वय मंत्री महामहिम श्री थरमन शनमुगरत्नम से भी मुलाकात की। श्री थरमन शनमुगरत्नम कई वर्षों तक उप प्रधान मंत्री और वित्त मंत्री के रूप में सेवा करने के बाद मई 2019 से सिंगापुर में वरिष्ठ मंत्री हैं। श्री थरमन ने 'स्किल्सफ्यूचर' कार्यक्रम का नेतृत्व किया, जिसे 2014 में सिंगापुर के नागरिकों के बीच जीवन भर सीखने और नौकरी के व्यापक अवसरों के विकास के उद्देश्य से लॉन्च किया गया था।
बाद में दिन में, श्री प्रधान ने तकनीकी शिक्षा संस्थान - आईटीई सिंगापुर का भी दौरा किया, जो शिक्षा मंत्रालय, सिंगापुर के तहत माध्यमिक शिक्षा के बाद का संस्थान है।
इस अवसर पर बोलते हुए, श्री धर्मेंद्र प्रधान ने कहा कि आईटीई प्रक्रियाओं और अनुभवों के माध्यम से समग्र सीखने और शिक्षण पर ध्यान केंद्रित करने के कारण छात्रों और वयस्क शिक्षार्थियों के लिए कौशल, ज्ञान और रोजगार मूल्यों को प्राप्त करने के अवसर पैदा कर रहा है। इंटर्नशिप, काम और अध्ययन के बीच गतिशीलता, और उद्योग और शिक्षाविदों के बीच मजबूत संबंध आईटीई के बहुत महत्वपूर्ण पहलू हैं।
प्रधानमंत्री कार्यालय
प्रधानमंत्री ने रजनीकांत को दादा साहेब फाल्के पुरस्कार के लिए बधाई दी
प्रधानमंत्री श्री नरेन्द्र मोदी ने दादासाहेब फाल्के पुरस्कार से सम्मानित किए जाने पर श्री रजनीकांत को बधाई दी है।
एक ट्वीट में, प्रधानमंत्री ने कहा, "कई पीढ़ियों में सामान रूप से लोकप्रिय, ऐसा व्यक्तित्व जिनके काम की बराबरी बहुत कम लोग कर सकते हैं, विविध भूमिकाएं और आकर्षक व्यक्तित्व ... ये आपके श्री @rajinikanthजी हैं।
यह बेहद खुशी की बात है कि थलाइवा को दादा साहब फाल्के पुरस्कार से सम्मानित किया गया है। उन्हें बधाई।”
आवास एवं शहरी कार्य मंत्रालय
स्वच्छता के लिए श्रमदान के साथ मेगा रविवार के लिए दिल्ली पूरी तरह से तैयार
आओ, सब लोग! स्वच्छ भारत बनाने के लिए हाथ मिलाएं और सामूहिक और संयुक्त प्रयास करें। 'एक तारीख एक घंटा एक साथ' के लिए प्रधानमंत्री का राष्ट्रीय आह्वान रविवार, 1 अक्टूबर 2023 को पूरे देश में केंद्र स्तर पर होगा। हर शहर, हर ब्लॉक, हर सड़क 1 अक्टूबर को स्वच्छता के लिए एक घंटे के श्रमदान के लिए तैयारी कर रहा है। राष्ट्रीय राजधानी मेगा स्वच्छता अभियान में अपना योगदान देने के लिए पूरी तरह तैयार है।
दिल्ली नागरिक निकाय शहर के प्रत्येक 250 वार्डों में कम से कम दो कार्यक्रम आयोजित करने की योजना बना रहा है और 500 स्थलों को स्वच्छता के लिए चिह्नित किया गया है। स्वच्छता के लिए साइटों को गोद लेने के लिए कई अग्रणी संगठन आगे आ रहे हैं और तैयारियां जोरों पर हैं। एनजीओ श्री श्री आर्ट ऑफ लिविंग ने दिल्ली में झुग्गी बस्तियों को गोद लिया है और पद यात्रा, नुक्कड़ नाटक आदि के माध्यम से जागरूकता फैलाई है। एनजीओ चिंतन आस-पास के क्षेत्रों को साफ करने के लिए स्थानीय समुदायों के नागरिकों के साथ गठबंधन करेगा।
इस बीच, चल रहे स्वच्छता ही सेवा  अभियान के बारे में जागरूकता पैदा करने के लिए सभी कचरा वाहनों पर स्टिकर लगाए गए हैं, सभी डोर-टू-डोर कलेक्शन वाहनों पर स्वच्छता जिंगल चलाए जा रहे हैं, सर्कल वार नोडल अधिकारियों को भी स्वच्छता, बागवानी और नागरिक विभाग के साथ समन्वय की जिम्मेदारी सौंपी गई है, जिससे चिन्हित क्षेत्रों में प्लॉग रन, सड़कों/कॉलोनी पार्क क्षेत्रों की सफाई के रूप में स्वच्छता अभियान चलाया जा सके। 2,000 स्कूली छात्रों ने कचरा स्थानांतरण स्टेशन और एमआरएफ केंद्रों का दौरा किया है जहां कचरे और इसके प्रबंधन के प्रति जिम्मेदारी की भावना पैदा करने के लिए उनके लिए कचरा प्रबंधन प्रदर्शनों की व्यवस्था की गई है। इसके अलावा, होटल, क्लब, हॉस्टल, वृद्धाश्रम, आरडब्ल्यूए, वित्तीय और धार्मिक संस्थान भी 1 अक्टूबर के उत्सव के लिए एनडीएमसी क्षेत्रों में स्वच्छता अभियान चला रहे हैं।
कार्यक्रम के विवरण का प्रचार-प्रसार घर-घर अभियान, कचरा संग्रहण वाहनों आदि के माध्यम से किया जा रहा है। मंत्रियों, महापौर, सांसदों, विधायकों, स्थानीय पार्षदों और एमसीडी ब्रांड एंबेसडर सहित सभी जन प्रतिनिधियों को स्वच्छता अभियान में शामिल होने और आम नागरिकों को अभियान में शामिल होने और इसे भारत की स्वच्छता यात्रा में एक मील का पत्थर बनाने के लिए प्रेरित करने के लिए आमंत्रित किया जाएगा। 1 अक्टूबर को स्वच्छता अभियान के लिए देश भर में 7 लाख से अधिक साइटों को पहले ही अपनाया जा चुका है।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी टीकाकरण अभियान के तहत अब तक 131.18 करोड़ कोविड रोधी टीके लगाए जा चुके हैं
भारत में वर्तमान में 94,943 सक्रिय मामले
सक्रिय मामले कुल मामलों के 1 प्रतिशत से कम हैं,वर्तमान में 0.27 प्रतिशत,मार्च 2020 के बाद से सबसे कम
स्वस्थ होने की दर वर्तमान में 98.36 प्रतिशत,मार्च 2020 के बाद से सबसे अधिक
पिछले 24 घंटों के दौरान 7,678 रोगी स्वस्थ हुए, देश भर में अभी तक कुल 3,41,05,066 मरीज स्वस्थ हुए
बीते चौबीस घंटे के दौरान 8,503 नए मामले सामने आए
दैनिक पॉजिटिविटी दर 0.66 प्रतिशत है,पिछले 67 दिनों से 2 प्रतिशत से कम
साप्ताहिक पॉजिटिविटी दर वर्तमान में 0.72 प्रतिशत है; पिछले 26 दिनों से 1 प्रतिशत से कम है
अभी तक कुल 65.32 करोड़ जांचें की जा चुकी हैं
सड़क परिवहन एवं राजमार्ग मंत्रालय
प्रारूप के नियमों में निर्धारित तरीके के अनुरूप वाहनों पर प्रदर्शित होने वाले मोटर वाहन फिटनेस प्रमाणपत्र की वैधता और पंजीकरण चिह्न के लिए मसौदा अधिसूचना जारी की गई
सड़क परिवहन और राजमार्ग मंत्रालय ने 28 फरवरी, 2022 को जी.एस.आर. 166  के जरिए एक मसौदा अधिसूचना जारी की है। इसके अनुसार फिटनेस प्रमाण पत्र की वैधता  और मोटर वाहन का पंजीकरण चिह्न मसौदा नियमों में निर्धारित तरीके से वाहनों पर प्रदर्शित किया जाएगा।
भारी माल/यात्री वाहनों, मध्यम माल/यात्री वाहनों और हल्के मोटर वाहनों के मामले में इसे विंड स्क्रीन के बाईं ओर के ऊपरी किनारे पर प्रदर्शित किया जाएगा। वहीं, ऑटो-रिक्शा, ई-रिक्शा, ई-कार्ट और क्वाड्रिक साइकिल के मामले में इसे विंड स्क्रीन के बाईं ओर के ऊपरी किनारे पर प्रदर्शित किया जाएगा, अगर फिट किया गया हो। इसके अलावा मोटरसाइकिल के मामले में इसे वाहन के साफ दिखाई देने वाले हिस्से पर प्रदर्शित किया जाएगा। इसे टाइप एरियल बोल्ड स्क्रिप्ट में नीले रंग की पृष्ठभूमि पर पीले रंग में प्रदर्शित किया जाएगा।
राजपत्र अधिसूचना देखने के लिए यहां क्लिक करें
रक्षा मंत्रालय
वाइस एडमिरल तरुण सोबती, वीएसएम ने प्रोजेक्ट सीबर्ड के महानिदेशक के रूप में कार्यभार संभाला
वाइस एडमिरल तरुण सोबती, वीएसएम ने 24 दिसंबर 2021 को वाइस एडमिरल पुनीत के बहल, एवीएसएम, वीएसएम से प्रोजेक्ट सीबर्ड/ एकीकृत मुख्यालय, रक्षा मंत्रालय  के महानिदेशक के रूप में पदभार ग्रहण किया।
वाइस एडमिरल तरुण सोबती अपनी मौजूदा नियुक्ति से पहले पूर्वी बेड़े की कमान संभाल रहे थे और उन्हें 01 जुलाई 1988 को भारतीय नौसेना में शामिल किया गया था। वह राष्ट्रीय रक्षा अकादमी, खडकवासला के 72वें कोर्स के पूर्व छात्र हैं, और यहां पास आउट होने पर उन्हें राष्ट्रपति स्वर्ण पदक से सम्मानित किया गया था। उन्हें सी कैडेट ट्रेनिंग के दौरान 'बायनोक्युलर्स', मिडशिपमेन ट्रेनिंग के दौरान 'स्वॉर्ड ऑफ ऑनर' और सब लेफ्टिनेंट कोर्स के दौरान पहले स्थान पर रहने के लिए एडमिरल आरडी कटारी ट्रॉफी से सम्मानित किया गया था। फ्लैग ऑफिसर एक नेविगेशन और डायरेक्शन विशेषज्ञ हैं, जहां उन्होंने कोर्स में प्रथम स्थान प्राप्त किया और उन्हें सर्वश्रेष्ठ ऑल-राउंड ट्रेनी चुना गया।
उन्होंने 2002-2003 के दौरान फ्रांस से कमांड एंड स्टाफ कोर्स और 2009-2010 में नेवल हायर कमांड कोर्स किया है, जहां उन्होंने बेस्ट ऑपरेशनल पेपर के लिए सीएनएस गोल्ड मेडल से सम्मानित किया गया है।
उनकी जलीय भूमिकाओं में वो आईएनएस कृपाण के नेविगेटिंग ऑफिसर, आईएनएस मैसूर के कमिशनिंग नेविगेटिंग ऑफिसर, आईएनएस विराट के डायरेक्शन ऑफिसर, आईएनएस दिल्ली के कार्यकारी अधिकारी रहे हैं। फ्लैग ऑफिसर ने आईएनएस निशंक, आईएनएस कोरा की कमान संभाली है और आईएनएस कोलकाता के कमीशनिंग कमांडिंग ऑफिसर थे।
उनके अन्य महत्वपूर्ण स्टाफ अपॉइंटमेंट्स में इंस्ट्रक्टर, प्रोजेक्ट -15 प्रशिक्षण टीम, जॉइंट डायरेक्टर स्टाफ रिक्वायरमेंट्स और नौसेना मुख्यालय में कार्मिक विभाग के जॉइंट डायरेक्टर तथा लोकल वर्कअप टीम  में कैप्टन वर्क अप, भारतीय दूतावास में नेवल अटैशे, मॉस्को डिप्टी कमांडेंट और भारतीय नौसेना अकादमी, एझिमाला में मुख्य प्रशिक्षक जैसी भूमिकाएं शामिल हैं।
वित्त मंत्रालय
4.26 प्रतिशत सरकारी प्रतिभूति 2023', 5.63 प्रतिशत सरकारी प्रतिभूति 2026', ‘6.67 प्रतिशत सरकारी प्रतिभूति 2035' और 6.67 प्रतिशत सरकारी प्रतिभूति 2050’ की बिक्री  के लिए नीलामी
भारत सरकार ने  समान मूल्य पद्धति का उपयोग करके मूल्य आधारित नीलामी के जरिए 2000 करोड़ रुपये  की अधिसूचित राशि के लिए 4.26 प्रतिशत सरकारी प्रतिभूति, 2023’  समान मूल्य पद्धति का उपयोग करके मूल्य आधारित नीलामी के जरिए 6,000 करोड़ रुपये  की अधिसूचित राशि के लिए ‘5.63 प्रतिशत सरकारी प्रतिभूति, 2026’ और  एकाधिक मूल्य विधि का उपयोग करके मूल्य आधारित नीलामी के जरिए 9,000 करोड़ रुपये  की अधिसूचित राशि के लिए '6.67 प्रतिशत सरकारी प्रतिभूति, 2035 और  एकाधिक मूल्य विधि का उपयोग करके मूल्य आधारित नीलामी के जरिए 7,000 करोड़ रुपये  की अधिसूचित राशि के लिए '6.67 प्रतिशत सरकारी प्रतिभूति, 2050’ की बिक्री  करने की घोषणा की है। भारत सरकार के पास उपर्युक्त प्रतिभूतियों में से किसी एक या उससे अधिक प्रतिभूतियों के सापेक्ष 2000 करोड़ रुपये तक के अतिरिक्त सदस्यता को बनाए रखने का विकल्प होगा। ये नीलामियां विविध मूल्य विधि का उपयोग करते हुए भारतीय रिजर्व बैंक, मुम्बई कार्यालय, फोर्ट, मुम्बई द्वारा 8 अक्टूबर, 2021  को संचालित की जाएंगी।
स्टॉकों की बिक्री की अधिसूचित राशि के 5 प्रतिशत तक की राशि सरकारी प्रतिभूतियों की नीलामी में अप्रतिस्पर्धी बोली सुविधा योजना के अनुसार पात्र व्यक्तियों और संस्थाओं को आवंटित की जाएगी।
नीलामी हेतु प्रतिस्पर्धी और अप्रतिस्पर्धी दोनों बोलियां भारतीय रिजर्व बैंक की कोर बैंकिंग सोल्यूशन  प्रणाली पर इलेक्ट्रॉनिक प्रपत्र में 8 अक्टूबर, 2021 को प्रस्तुत की जानी चाहिए। अप्रतिस्पर्धी बोलियां पूर्वाह्न 10.30 बजे से पूर्वाह्न 11.00 बजे के बीच और प्रतिस्पर्धी बोलियां पूर्वाह्न 10.30 बजे से पूर्वाह्न 11.30 बजे के बीच प्रस्तुत की जानी चाहिए।
नीलामियों के परिणाम की घोषणा 8 अक्टूबर, 2021  को की जाएगी और सफल बोलीदाताओें द्वारा भुगतान 11 अक्टूबर, 2021  को किया जाएगा।
ये स्टॉक भारतीय रिजर्व बैंक द्वारा समय-समय पर यथा संशोधित परिपत्र संख्या आरबीआई /2018-19/25, दिनांक 24 जुलाई, 2018, के तहत जारी “केन्द्र सरकार की प्रतिभूतियों में कब निर्गमित लेन-देन” संबंधी दिशा-निर्देशों के अनुसार “कब निर्गमित” कारोबार के लिए पात्र होंगे।
सामाजिक न्याय एवं अधिकारिता मंत्रालय
केंद्रीय सामाजिक न्याय एवं अधिकारिता मंत्री ने कोझिकोड में कौशल विकास, पुनर्वास और दिव्यांगजनों के सशक्तिकरण के लिए कंपोजिट रीजनल सेंटर  के मुख्य भवन के ई-उद्घाटन के दौरान आज ई-न्यूजलेटर का शुभारंभ किया
केंद्रीय सामाजिक न्याय एवं अधिकारिता मंत्री श्री वीरेंद्र कुमार ने आज शाम समग्र क्षेत्रीय कौशल विकास, पुनर्वास एवं दिव्यांगजन सशक्तिकरण केंद्र , कोझिकोड के मुख्य भवन के उद्घाटन के दौरान विभाग का पहला द्विमासिक ई-समाचार पत्र का शुभारंभ किया।
कार्यक्रम को सम्बोधित करते हुए श्री वीरेंद्र कुमार ने कहा कि दिव्यांगजन सशक्तिकरण विभाग द्वारा ई-न्यूजलेटर का शुभारंभ एक सार्थक पहल है। इसमें दिव्यांगजनों के सर्वांगीण विकास के लिए सरकार द्वारा चलाई जा रही नीतियों, योजनाओं और कार्यक्रमों के बारे में लोगों को जानकारी दी जाएगी और वे इससे लाभ ले सकेंगे। हमारी सरकार का मूल मंत्र सबका साथ, सबका विकास, सबका विश्वामित्र और सबका प्रयात हैं। हमें उम्मीद है कि यह ई-न्यूजलेटर इस दिशा में अहम भूमिका निभाएगा। डॉ वीरेंद्र कुमार ने विभाग के पहले द्विमासिक ई-न्यूजलेटर के शुभारंभ के दौरान कहा, मुझे उम्मीद है कि विभाग इस ई-न्यूजलेटर को और अधिक उपयोगी बनाने के लिए हर संभव प्रयास करेगा।
मंत्री जी ने केरल में रहने वाले दिव्यांगजनों को विभिन्न सेवाएं प्रदान करने के उद्देश्य से लगभग 20 करोड़ रुपये की लागत से लगभग 48,000 वर्ग फुट के क्षेत्र में निर्मित सीआरसीआरई, कोझिकोड के प्रशासनिक भवन का भी उद्घाटन किया। इससे दिव्यांगों के लिए एक ही छत के नीचे विभिन्न सेवाएं प्रदान की जाएंगी। सीआरसी के नवनिर्मित भवन में कोझिकोड क्लीनिकल एंड रिहैबिलिटेशन सेवाएं आदि एक ही छत के नीचे उपलब्ध कराई जाएंगी। श्री वीरेंद्र कुमार ने कहा की हमारा देश दिव्यांगजनों को सशक्त बनाने के लिए प्रतिबद्ध है। हम प्रधानमंत्री के विजन को लागू करेंगे और दिव्यांगजनों के लिए बाधा मुक्त वातावरण बनाएंगे और साथ ही दिव्यांगजन को विशेष रूप से और सामान्य रूप से मानवता के उत्थान के लिए पुनर्वास सेवाएं प्रदान करेंगे ।
इस कार्यक्रम के दौरान श्री अबैय्या नारायणस्वामी, सुश्री प्रतिमा भौमिक, श्री रामदास आठवले, राज्य मंत्री सामाजिक न्याय और अधिकारिता मंत्री, राज्य मंत्री, कौशल विकास और उद्यमशीलता मंत्रालय, श्री राजीव चंद्रशेखर, राज्य मंत्री, विदेश और संसदीय कार्य मंत्रालय, श्री वी. मुरलीधरन, उच्च शिक्षा तथा सामाजिक न्याय मंत्री, केरल सरकार, प्रो. आर. बिंदु , सांसद श्री. एम. के. राघवन, दिव्यांगजन सशक्तिकरण विभाग की सचिव, सुश्री अंजलि भावड़ा, एनआईईपीएमडी, चेन्नई के निदेशक श्री. नचिकेता राउत भी उपस्तिथ रहे |